बिनिखायनो फैगौ 15/20 साननि गेजेराव हादरनि इयुननि थासारिया सोनारगोन। जुदि कर’नानि डेल्टा भेरियेन्टआ हादराव बाङोब्ला अब्ला सनदेरनाया बांनो हागौ ! भेकसिन थुजानाय, सांग्रांथि थानायानो कर’ना जिउसाजों सनदेर जानाया खमायनो हागौ। मोनसे बाथ्रायावनो बुंनो थाङोब्ला भारत हादरनि इयुना सुबुंफोरनि आखायावसो दं। गासैबो कर’नानि नैथि दोहौयाव जानाय थासारिखौ गोसोयाव लाखिब्ला गाहाम जायो। जों माब्लाबाबो जायखि जाया जाहोनावनो कर’नानि थामथि दोहौखौ जाहोनो हायैनि राहायानो जाबाय भेकसिन थुजानाय आरो सांग्रांथि थानाय। माबोरैबा कर’नानि थामथि दोहौआ जाफ्लाङोब्ला भारत हादराव माबादि थासारि सोमजिगोन, सानस’नोनो हाया। बिनिखायनो दानिफ्रायनो बे बेलायाव सांग्रांथि जाथारनांगोन। अब्लासो जों कर’नानि थामथि दोहौनिफ्राय रैखा मोनगोन। जिखियानो जाया मानो दा समाव हादराव कर’ना जिउसानि सनदेरनाया बांनायाव गासैखौबो साननो गोनां खालामबाय। थांनाय साननैसोयाव हादराव सानफ्रोमबो 40 रोजानि बांसिन सुबुंफोरा कर’ना जिउसाजों साग्लोब जादों होननानै खौरां मोननाय जादों। मिथिनाय बादिब्ला थांनाय 26 आगष्टआव सा 46,164, 27 आगष्टआव सा 44,658, 28 आगष्टआव सा 46,759 , 29 आगष्टआव सा 45,083 कर’ना जिउसाजों साग्लोब जादों। बिदिनो साग्लोब जानाया बांनो हमदों। आगष्ट दानावनो भारत हादराव कर’ना जिउसाजों साग्लोब जानाय अनजिमाया 25 रोजा जाहैदोंमोन। जायनि थाखाय गासैबोनि थाखाय मोनसे मोजां थासारि जागोन होननानै साननाय फैदोंमोन। नाथाय बियो बारा गोबाव थायाखै। बिदिनो कर’ना जिउसानि सनदेर फिननायाव मोनसे गिख्रंथाव थासारि जागोननि इसारा बादिसो नुनो मोननाय जादों। बिदिनो केरेला हादरसानि कर’ना जिउसानि सनदेरनाय अनजिमाया भारत हादराव सनदेरनायनि अनजिमाखौ बांहोदों। दा केरेला हादरसायाव 60 जौखोन्दो सुबुंफोरखौ सनदेर जादों होननानै मिथिनाय जादों। केरेला हादरसायाव सानफ्रोमबो 32 रोजानि बांसिन सुबुंफोरा सनदेर जानाय खौरां मोन्दों। केरेलानि अनगायै गुबुन गंथाम हादरसायाव दा समाव थासारिया भारत हादरनि थाखाय गिख्रंथाव जादों। बिनि गेजेराव महाराष्ट्र हादरसाया मख’जाथाव। महाराष्ट्र हादरसायाव दासान्दै गासैबो रोखोमनि बेन्द आरो लकडाउनफोरखौ बोखांनाय जादों। लासै-लासै सरासनस्रा जिउखांनाय राहाया जागायजेन्दों आरो बिनो भारत हादराव कर’ना जिउसाजों सनदेरनाया बारायदों होननानै बयबो बुंनाय खौरां मोननाय जादों। भारत हादराव कर’नानि नैथि दोहौनि सिगां समफोराव आरो दा समनि समफोरनि गेजेराव नायोब्ला गोबां फारागथि नुनो मोना। नैथि दोहौनि सिगांबो गासैबो रोखोमनि बेन्दखौ फुरुंनानै होदोंमोन। बिसायख’थिनि समाव राजखान्थिनि दैदेनगिरिफोरखौ लानानै गासै सुबुंफोरानो मोसायै-मुसुरै कर’नाखौ बरायदोंमोन नामा ? बिदिनो बयबो कर’नाखौ होखारनाय बादि खालामनानै बयबो बोदोरबाउलि जादोंमोन। बि बोदोरबाउलि जानाय थासारिया उनाव मा जाहैखो, बेखौ बुफ्रुनो गोनां गैया। दा कर’ना जिउसानि नैथि दोहौआ रुयनायखाय सोरखारा लकडाउन आरो बेन्दखौ बोखारबाय। बि बोखारनायनि थाखाय बायदि फुजा, थुबुरमा जागोना रोखा। बिदि थासारियाव फैगोन समाव कर’ना जिउसानि थामथि दोहौआ जायोब्ला मा थासारि जागोन ? बि थामथि दोहौआ जेन जानो हाया बिनि थाखाय साफ्रोमबो सुबुङानो भेकसिन थुजानायजों लोगोसे सांग्रांथि थानाया जोबोर गोनांथि जानानै फैबाय।